ทำไม รถไฟฟ้าสายสีแดง ถึงต่างจาก รถไฟฟ้าสีอื่น
สิ้นสุดการรอคอย สำหรับชาวรังสิต และชาวตลิ่งชัน เมื่อรถไฟฟ้าสายสีแดงเริ่มให้บริการฟรี ตั้งแต่ช่วงสิงหาคม-ตุลาคม 2564 นี้ ทำให้การเดินทางมายังบางซื่อจากตลิ่งชันจะใช้เวลาเพียง 15 นาที และจากรังสิตใช้เวลาเพียง 25 นาที ด้วยค่าโดยสารราว 12-42 บาทต่อเที่ยว เรียกได้ว่าเป็นหนึ่งทางเลือกอันดับต้น ๆ ในการเดินทางเข้าสู่ใจกลางเมือง
16 ส.ค. 2564

ทำไม รถไฟฟ้าสายสีแดง ถึงต่างจาก รถไฟฟ้าสีอื่น /โดย ลงทุนแมน
สิ้นสุดการรอคอย สำหรับชาวรังสิต และชาวตลิ่งชัน
เมื่อรถไฟฟ้าสายสีแดงเริ่มให้บริการฟรี ตั้งแต่ช่วงสิงหาคม-ตุลาคม 2564 นี้
ทำให้การเดินทางมายังบางซื่อจากตลิ่งชันจะใช้เวลาเพียง 15 นาที และจากรังสิตใช้เวลาเพียง 25 นาที
ด้วยค่าโดยสารราว 12-42 บาทต่อเที่ยว
เรียกได้ว่าเป็นหนึ่งทางเลือกอันดับต้น ๆ ในการเดินทางเข้าสู่ใจกลางเมือง
ที่น่าสนใจคือ รถไฟฟ้าสายสีแดง ไม่ได้อยู่ภายใต้การดูแลของ MRT และ BTS 
แต่จะอยู่ภายใต้การดำเนินงานของ การรถไฟแห่งประเทศไทย (รฟท.)
และยังเป็นรถไฟฟ้าไม่กี่สายที่ให้บริการในสถานีกลางบางซื่อ อีกด้วย
รถไฟฟ้าสายสีแดง จะช่วยเพิ่มคุณภาพชีวิตด้านการเดินทางของคนกรุงเทพฯ อย่างไร ?
และมีความเกี่ยวข้องกับสถานีกลางบางซื่ออย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปเมื่อปี 2550 โครงการรถไฟฟ้าสายสีแดงได้รับอนุมัติจาก ครม.
โดยให้การรถไฟแห่งประเทศไทย (รฟท.) เป็นผู้ดำเนินการโครงการนี้
เป้าหมายก็คือ การยกระดับศักยภาพการสัญจรของเส้นทางรถไฟสายเดิมให้ตรงเวลามากขึ้น ทันสมัยมากขึ้น
ดังนั้นจะสังเกตเห็นได้ว่า เส้นทางรถไฟฟ้าสายสีแดง มักจะวิ่งคู่ขนานไปกับแนวรางรถไฟเดิม
แต่ยกโครงสร้างรางให้เป็นแบบระดับ เพื่อให้เหมาะสมกับมาตรฐานของรถไฟฟ้า และรถไฟความเร็วสูงรุ่นใหม่ และยังคงแนวรางเดิมไว้สำหรับรถไฟทางไกลรุ่นเดิม และรถไฟขนส่งสินค้าให้ยังสัญจรต่อไปได้
นอกจากนี้การวิ่งไปแนวทางรถไฟเดิม ยังเป็นการลดปัญหาเรื่องของการเวนคืนที่ดินในการก่อสร้างเส้นทางรางและยังคงตำแหน่งสถานีรถไฟฟ้าสายสีแดงให้สอดคล้องกับสถานีรถไฟเดิม อีกด้วย
ตัวอย่างสถานีรถไฟฟ้าสายสีแดง ที่สอดคล้องกับสถานีรถไฟดั้งเดิม เช่น
- สถานีรังสิต ใกล้กับชุมชนและย่านตลาดรังสิตเดิม
- สถานีดอนเมือง เป็นจุดเชื่อมต่อสนามบินดอนเมือง และชุมชนที่พักอาศัย
- สถานีบางเขน ใกล้กับมหาวิทยาลัยเกษตรศาสตร์
จะเห็นได้ว่า ล้วนเป็นสถานที่สำคัญครอบคลุมทั้งในย่านชุมชน, ย่านสนามบิน และย่านสถานศึกษา
ส่วนสถานีรายทางอื่น ๆ ที่เพิ่มเติมขึ้นมา ก็เพื่อรองรับกับความเป็นชุมชน 
รวมทั้งบริเวณที่มีการสัญจรหนาแน่นในละแวกนั้น เช่น สถานีจตุจักร, สถานีหลักหก, สถานีทุ่งสองห้อง
โดยสถิติการจราจรในเส้นทางถนนวิภาวดีรังสิต ปี 2552-2561
พบว่า ถนนวิภาวดีรังสิต จะรองรับการสัญจร 150,000-200,000 คันต่อวัน
เรียกได้ว่าเป็นหนึ่งเส้นทางที่มีปริมาณการจราจรคับคั่ง เลยทีเดียว
จึงเชื่อว่า รถไฟฟ้าสายสีแดง จะช่วยลดปริมาณการใช้รถยนต์ส่วนตัวบนถนนวิภาวดีรังสิตได้
โดยคาดว่ารถไฟฟ้าสายสีแดงจะสามารถรองรับผู้โดยสารได้สูงสุด 18,000 คนต่อชั่วโมงต่อทิศทาง
หรือเทียบเท่ารองรับผู้คนสัญจรตลอดเส้นทางนี้ได้กว่า 300,000 คนต่อวัน
 
นอกจากนี้ ตลอดเส้นทางของรถไฟฟ้าสายสีแดง ยังมีจุดเชื่อมต่อรถไฟฟ้าสายอื่น ๆ เช่น
- สถานีหลักสี่ เชื่อมต่อกับ Monorail สายสีชมพู
- สถานีบางซ่อน เชื่อมต่อกับ MRT สายสีม่วง
- สถานีกลางบางซื่อ เชื่อมต่อกับ MRT สายสีน้ำเงิน
จะเห็นได้ว่า รถไฟฟ้าสายสีแดง จะเป็นอีกหนึ่งตัวเลือกสำคัญในการเดินทางของชาวรังสิต 
ที่จะช่วยเพิ่มความสะดวก และความรวดเร็ว ในการสัญจรแต่ละวันได้
แล้วรถไฟฟ้าสายสีแดง เกี่ยวข้องกับสถานีกลางบางซื่อ อย่างไร ?
สถานีกลางบางซื่อ ถูกเลือกให้เป็นศูนย์กลางขนส่งทางรางแห่งใหม่ที่มีขนาดใหญ่ที่สุดในอาเซียน
เพื่อมาทดแทนสถานีหัวลำโพงเดิม ที่ค่อนข้างคับแคบ ตั้งอยู่กลางเมืองจึงขยับขยายได้ยาก
นั่นก็หมายความว่า นอกจากสถานีกลางบางซื่อจะเป็นสถานี Interchange ระหว่างรถไฟฟ้าสายสีแดงและรถไฟฟ้า MRT สายสีน้ำเงินแล้ว ยังจะรองรับการเชื่อมต่อของหลากหลายระบบรางไทย อีกด้วย
เช่น รถไฟชานเมือง, รถไฟทางไกล, รถไฟฟ้าแอร์พอร์ต เรล ลิงก์, รถไฟความเร็วสูงเชื่อม 3 สนามบิน ดอนเมือง-สุวรรณภูมิ-อู่ตะเภา
ซึ่งผลที่ตามมาก็คือขนาดความกว้างของรางรถไฟที่แตกต่างกัน เช่น
- ขนาดราง 1.00 เมตร (Meter-Gauge) จะใช้กับรถไฟฟ้าชานเมืองสายสีแดง, รถไฟทางไกล
- ขนาดราง 1.435 เมตร (Standard-Gauge) จะใช้กับรถไฟฟ้าแอร์พอร์ต เรล ลิงก์, รถไฟความเร็วสูง
ทั้งหมดนี้ก็ยังส่งผลต่อ สถานีของรถไฟฟ้าสายสีแดง เช่นกัน
โดยบางสถานีของรถไฟฟ้าสายสีแดงถูกออกแบบมา เพื่อรองรับหลากหลายประเภทรถไฟ
ทั้งในรูปแบบของระบบรถไฟฟ้า และรถไฟความเร็วสูงในอนาคต นั่นเอง
มาถึงตรงนี้ จะเห็นได้ว่า รถไฟฟ้าสายสีแดง กำลังสร้างบทบาทใหม่ที่ต่างไปจากรถไฟฟ้าสายสีต่าง ๆ ทั่วไป 
เพราะเส้นทางของรถไฟสายนี้ จะมีระบบรถไฟอื่น ๆ วิ่งคู่กันไป ทั้งรถไฟรุ่นเดิม รวมไปถึงรถไฟความเร็วสูง ที่จะเกิดขึ้นในอนาคต อีกด้วย..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-